AOT คาดยอดเที่ยวบิน-ผดส. กลับสู่ภาวะปกติช่วงปีงบฯ 66  
AOT คาดยอดเที่ยวบิน-ผดส. กลับสู่ภาวะปกติช่วงปีงบฯ 66  
26 พ.ย. 2563

บริษัท ท่าอากาศยานไทย จำกัด (มหาชน) หรือ AOT แจ้งว่า ที่ประชุมคณะกรรมการเมื่อวานนี้ (25 พ.ย.) ได้รายงานการปรับประมาณการปริมาณจราจรทางอากาศจากการประเมินผลกระทบสถานการณ์ในปัจจุบัน ของการแพร่ระบาดของโรคโควิด-19 ระหว่างปีงบประมาณ 2564-2566 โดยในปีงบประมาณ 2564 คาดว่าจะมีปริมาณเที่ยวบินรวม 446,986 เที่ยวบิน และมีผู้โดยสารรวม 47.91 ล้านคน
ปีงบประมาณ 2565 คาดว่าจะมีปริมาณเที่ยวบินรวม 776,763 เที่ยวบิน และผู้โดยสารรวม 110.88 ล้านคน และคาดว่าปริมาณการจราจรทางอากาศ จะกลับมาอยู่ในระดับเดียวกับปีงบประมาณ 2562 ก่อนเกิดการแพร่ระบาดของโรคโควิด-19 ในปีงบประมาณ 2566
ทั้งนี้ การปรับปริมาณจราจรทางอากาศข้างต้นมีความแตกต่างไปจากประมาณการเดิม เฉพาะจำนวนผู้โดยสารระหว่างประเทศที่ลดลง 10.5% และเที่ยวบินระหว่างประเทศลดลง 11.9% จากประมาณการเดิมอันเนื่องมาจากข้อจำกัดของด่านควบคุมโรคในการคัดกรองผู้โดยสารระหว่างประเทศขาเข้า ส่วนจำนวนผู้โดยสารภายในประเทศเพิ่มขึ้น 16.4% และเที่ยวบินภายในประเทศเพิ่มขึ้น 20.2% จากประมาณการเดิม ซึ่งเป็นผลมาจากมาตรการผ่อนคลายระยะที่ 5 ตามคำสั่งศูนย์บริหารสถานการณ์การแพร่ระบาดของโรคติดเชื้อไวรัส โคโรนา 2019 (โควิด-19) ที่ 6/2563 ซึ่งมีผลบังคับใช้ตั้งแต่วันที่ 1 กรกฎาคม 2563